Een verkool, ander man kritiek ná gru-ongelukVan Reenenspas (Foto: Netcare911) Een man is dood en ŉ ander in ŉ kritieke toestand in die hospitaal nadat twee vragmotors vroeg Saterdagoggend reg van voor op die Van Reenenspas op die N3 gebots het. Chris Botha, Netcare911-woordvoerder, sê nooddienste is omstreeks 05:10 Saterdagoggend na die toneel uitgeroep. “ Albei vragmotors was in vlamme gehul,” sê Botha. “Omstanders het daarin geslaag om die een man uit die vragmotor te ruk, maar die ander man is in die ongeluk oorlede.” Botha het nie die moontlikheid uitgeskakel dat ander persone ook in die vragmotors kon wees nie. “Die brandbestryders het nog op die toneel gespook om die brande te blus. Ons sal eers met sekerheid daarna kan sê of enigiemand anders oorlede is.” Die ander man is tans in ŉ kritieke toestand in die hospitaal.